Niemand nog vas vir bekende wynboer se skietdood | Maroela Media
John Barnes. Foto: Verskaf.
Niemand is nog in hegtenis geneem in verband met die skietdood van John Barnes (66), 'n bekende wynboer wie se liggaam langs dié van sy hond in sy gastehuis op 'n kleinhoewe buite Plettenbergbaai in die Wes-Kaap aangetref is, nie.
Maroela Media het vroeër berig die polisie het 'n aansienlike beloning uitgeloof vir inligting wat kan lei tot die inhegtenisneming van 'n verdagte of verdagtes wat Barnes Vrydagoggend in sy huis saam met sy hond doodgeskiet het.
Kapt. Malcolm Pojie, polisiewoordvoerder, het vroeër gesê Barnes se vrou, Elizabeth, het omstreeks 04:00 glo 'n worsteling in die huis gehoor.
Voorlopige ondersoek het geen teken van geforseerde toegang tot die huis gevind nie. Daar was ook geen spoor van 'n verdagte of verdagtes nie, en daar is glo niks uit die huis vermis nie.
Pojie het Woensdag aan Maroela Media gesê 'n nadoodse ondersoek is intussen gedoen en die uitslae sal na verwagting Donderdag beskikbaar wees. "Intussen gaan die ondersoek voort en word alle leidrade opgevolg," het hy gesê.
Rory Buckley (37), Barnes se susterskind wat medianavrae hanteer, het intussen aan Maroela Media gesê begrafnisreëlings is nog nie getref nie aangesien die polisie se ondersoek steeds voortduur. "Ons hoop om binnekort 'n gedenkdiens vir hom op sy familiewynplaas, Mischa naby Wellington, te hou," het Buckley gesê.
Buckley het verduidelik dat Barnes en Elizabeth aan die begin van die jaar na Wittedrift verhuis het waar hulle 'n gastehuis op 'n kleinhoewe bedryf het. Daar is 'n hoofhuis op die perseel met kleiner huisies waar gaste kan oornag.
Sy drie seuns, Andrew, Gary en Shaun, het bedrywighede op die wynplaas oorgeneem.
"Oom John was 'n wynboer vir die grootste deel van sy lewe. Sy ouers het Mischa sowat 65 jaar gelede gekoop en hy het die plaas in sy 20's oorgeneem," het Buckley gesê. "Sedert hy oorgeneem het, het hy 'n baie suksesvolle stokkies-besigheid op die been gebring en Mischa het bekend in die wynbedryf geword vir die gehalte van sy stokkies asook my oom se charismaties en sjarmante geaardheid."
Barnes het in die laat 90's besluit om 'n wynbesigheid op die been te bring en die vlagskipwyne, Mischa en Eventide, is vir die eerste keer in 1999 gebottel. "Die wynbesigheid het baie gegroei en het al verskeie toekennings gewen."
Hy het gesê almal sal Barnes onthou as 'n warmhartige en liefdevolle persoon. "Niks was ooit vir hom te veel moeite nie en hy het mildelik geskenk sonder om enigiets in ruil te vra. Hy het die lewe ten volle geniet. As 'n boer en sakeman was hy baie toegewyd en gedrewe, maar terselfdertyd was hy 'n ware familieman. Sy familie was baie belangrik vir hom en ons is 'n hegte familie."
Barnes was ook baie lief vir sport en houtwerk.
Buckley het gesê die familie wil nie spekuleer oor die motief van die moord nie aangesien die polisie se ondersoek steeds voortduur. "Wat ons wel kan sê is wat ook al die rede vir die aanval was, dat sinnelose geweld 'n rol speel en dat dit iets is waaraan die regering dringend moet aandag gee. Dit gebeur al hoe meer in Suid-Afrika en mense voel nie meer veilig in hul huise nie."